පොළොන්නරුව මහ රෝහල මධ්‍යම රජයට පවරාගෙන සංවර්ධනය කිරීමට රජය තීරණය කර තිබේ.ඒ සඳහා කැබිනට් අනුමැතිය ද ලැබී තිබෙන අතර ලබන 05 වැනිදා එම රෝහල මධ්‍යම රජයට පවරා ගැනීමට කටයුතු සූදානම් කර ඇත.සෞඛ්‍ය ඇමැති මෛත්‍රීපාල සිරිසේන මහතාගේ ප්‍රධානත්වයෙන් මේ පවරාගැනීමේ කටයුතු සිදු කරන බවද ඒ සඳහා උතුරු මැද පළාතේ පූර්ණ අනුමැතිය ලැබී ඇති බව ද සෞඛ්‍ය අමාත්‍යාංශය පවසයි.පොලොන්නරුව මහ රෝහලේ මානව හා භෞතික සම්පත් යටිතල පහසුකම් සංවර්ධනය කිරීම මේ පවරාගැනීම යටතේ සිදුකිරීමට නියමිතය.සෑම දිස්ත්‍රික්කයකින්ම එක් රෝහලක් මධ්‍යම රජයට පවරාගෙන සංවර්ධනය කිරීමේ වැඩපිළිවෙළට සමගාමීව මෙය ක්‍රියාවට නැංවේ.එම වැඩසටහනට සමගාමීව කන්තලේ ගම්පොළ, නුවරඑළිය, හම්බන්තොට, අක්කරෙයිපත්තුව දිස්ත්‍රික් රෝහල් මෙසේ මධ්‍යම රජයට පවරාගෙන සංවර්ධනය කිරීමේ කටයුතු සිදු කරන බවද ඉදිරියේදී හලාවත මහ රෝහලද මධ්‍යම රජයට පවරාගෙන සංවර්ධන කටයුතු සිදු කෙරෙන බව සෞඛ්‍ය අමාත්‍යාංශය ප්‍රකාශ කරයි.